BA สายการบินคุณภาพ ได้เวลา Outperformราคาปัจจุบันยังถูกมาก Upside สูงกว่า 30%
บล.เอเซีย พลัส ระบุว่า BA พิสูจน์คุณภาพธุรกิจ ด้วยกำไรสุดอลังการในไตรมาส 1/58 แม้จะอ่อนตัวลงบ้างในช่วงนอกฤดูกาล แต่เชื่อว่ายังเห็นการ Turnaround จากปีก่อนชัดเจนก่อนกลับมาโดดเด่นอีกครั้งในไตรมาส 4/58 ราคาปัจจุบันยังถูกมาก ยืนยันคำแนะนำ “ซื้อ”
14 พ.ค. 2558

บล.เอเซีย พลัส ระบุในบทวิเคราะห์ (14 พ.ค.) ว่า กำไรสุทธิไตรมาส 1/58 ออกมาสดใสอย่างมาก อยู่ที่ 1.1 พันล้านบาท เพิ่มขึ้น 5 เท่าจากไตรมาสก่อน และเพิ่มขึ้น 108% จากไตรมาสเดียวกันในปีก่อน ดีกว่าคาดมาก หลักๆ เกิดจากรายได้ในไตรมาส 1/58 ที่ฟื้นแรงเกินคาด คือสูงถึง 15.6% จากไตรมาสก่อนมาอยู่ที่ 6.7 พันล้านบาท หนุนโดยรายได้ค่าโดยสาร ต่อคน ต่อกม. (Passenger Yield) เพิ่มขึ้น 9.2% จากไตรมาส 4/57 (มีผลกระทบตั๋วราคาถูกที่ออกมามากในไตรมาส 3/57 ซึ่งเป็นงวดที่รัฐฯ เริ่มใช้กฎอัยการศึก)
และยังเป็นผลบวกจากปริมาณขนส่งผู้ใช้บริการที่ขยับขึ้น 7.8% จากไตรมาสก่อน (Cabin Factor เพิ่มมาอยู่ที่ 72% จาก 67% ในไตรมาส 4/57) ขณะที่ต้นทุนดำเนินงาน (ต้นทุนบริการ + ค่าใช้จ่ายขายบริหาร) ทรงตัวได้จากไตรมาสก่อน หลักๆ มาจากผลบวกต้นทุนน้ำมันลดลง (32% ของต้นทุน) โดยต้นทุนราคาน้ำมันเครื่องบิน BA ลดลงจากราว 120 เหรียญต่อบาร์เรลในไตรมาส 4/57 มาอยู่ราว 114 เหรียญฯ
 
แม้กำไรไตรมาส 1/58 คิดเป็นสัดส่วนสูง 58% ของประมาณการทั้งปี ขณะที่ฝ่ายวิจัยคาดว่ากำไรไตรมาส 2-3/58 จะเห็นการ Turnaround ต่อเนื่องจากฐานกำไรที่ตกต่ำในช่วงเดียวกันปีก่อน จากผลกระทบปัญหาการเมือง อีกทั้งในปีนี้ ยังมีอานิสงส์ต้นทุนราคาน้ำมันโลกโดยเฉลี่ยที่มีแนวโน้มต่ำกว่าปีก่อน
อย่างไรก็ตาม ไตรมาส 2-3/58 ถือเป็นช่วงนอกฤดูกาลท่องเที่ยว ซึ่งมีความเสี่ยงที่ผลประกอบการ 2 ไตรมาสดังกล่าวเพียงคุ้มทุนหรือมีกำไรเล็กน้อยเท่านั้น ประกอบกับ กลุ่มสายการบินยังมีความเสี่ยงที่จากการแข่งขันรุนแรงในกลุ่ม ฝ่ายวิจัยจึงยังยึดหลักอนุรักษ์นิยมคงคาดการณ์กำไรสุทธิปีนี้ที่ 1.85 พันล้านบาท (เพิ่มขึ้น 427%) โดยมีโอกาสสูงมากที่จะปรับเพิ่มประมาณการ หากผลประกอบการของ BA ไตรมาส 2-3/58 ยังออกมาดีกว่าที่ประเมินอย่างต่อเนื่อง
 
ราคาหุ้นปัจจุบันยังถูกมาก โดยเฉพาะมูลค่าธุรกิจการบินซึ่งอยู่ที่ 1.71 หมื่นล้านบาท (มูลค่าตลาด BA-มูลค่าตลาด BDMS ส่วน BA ถือหุ้น 7.83%) เมื่อเทียบกับฐานกำไรปีนี้ (ไม่รวมเงินปันผล BDMS) ที่ 1.59 พันล้านบาท พบว่า กิจการการบินของ BA จะมี PER ราว 10.7 เท่า ต่ำกว่าสายการบินทั่วโลกที่มี PER เกิน 15 เท่า บวกกับ Fair Value ยังมี Upside สูง 30.1% จึงยังแนะนำ “ซื้อ” ราคาเป้าหมาย 25.5 บาท ทั้งนี้ในส่วนของประเด็นลบกรณีที่กรมการบินพลเรือนระหว่างประเทศ (ICAO) มีโอกาสปรับลดมาตรฐานการกำกับดูแลกิจการการบินของไทย เชื่อว่าไม่น่ากังวลเลยสำหรับ BA